A BIZOTTSÁG 1597/2002/EK RENDELETE
(2002. szeptember 6.)
az erdészeti szaporítóanyagok alapanyagairól készült nemzeti jegyzékek formátumának tekintetében az 1999/105/EK tanácsi irányelv alkalmazására vonatkozó részletes szabályok megállapításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az erdészeti szaporítóanyagok forgalmazásáról szóló, 1999. december 22-i 1999/105/EK tanácsi irányelvre1 és különösen annak 10. cikke (3) bekezdésére,
mivel:
(1) Az 1999/105/EK irányelv 10. cikkének (1) bekezdésével összhangban a tagállamok nemzeti nyilvántartást készítenek területükön a különféle fajok elismert szaporító alapanyagáról.
(2) Ugyanezen irányelv 10. cikke (2) bekezdésével összhangban a tagállamok egy nemzeti jegyzék formájában összesítést készítenek a nemzeti nyilvántartásról, amelyet kérésre hozzáférhetővé kell tenniük a Bizottság és a többi tagállam számára. A nemzeti jegyzéket egységes formában kell elkészíteni az 1999/105/EK irányelv 4. cikke (2) bekezdésének b) pontjában említett, valamint ugyanezen irányelv 2. cikkének (1) bekezdésében az összes erdészeti szaporítóanyag kategória tekintetében meghatározott valamennyi "engedélyezési egységre". Az "azonosított származású" és a "szelektált" kategóriák esetében összesíteni lehet az egy származási régión belüli "engedélyezési egységek"-et. A jegyzéken szolgáltatandó információk részleteit az előzőekben említett 10. cikk (2) bekezdése határozza meg.
(3) A nemzeti jegyzékek megfelelő alkalmazása és összehasonlíthatóságuk biztosítása érdekében a nemzeti jegyzékek formáját közösségi szinten kell egységesíteni. Ez segítené a Bizottságot abban, hogy közzétegye az irányelv 11. cikkének (1) bekezdésében említett, "Az erdészeti szaporítóanyagok előállítására szolgáló elismert szaporító alapanyagok közösségi jegyzéke" című jegyzéket.
(4) Az e rendeletben előírt intézkedések összhangban vannak a Mezőgazdasági, Kertészeti és Erdészeti Vetőmagok és Szaporítóanyagok Állandó Bizottsága véleményével,
ELFOGADTA EZT A RENDELETET:
1. cikk
Az 1999/105/EK irányelv 10. cikkének (2) bekezdésében említett nemzeti jegyzéket az egyes tagállamok a mellékletben felvázolt egységesített formában készítik el. Valamennyi tagállam kérésre elektronikus táblázat vagy adatbázis formájában hozzáférhetővé teszi jegyzékét a Bizottság és a többi tagállam számára.
2. cikk
Ez a rendelet az Európai Közösségek Hivatalos Lapjában való kihirdetését követő 20. napon lép hatályba.
Ezt a rendeletet 2003. január 1-jétől kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2002. szeptember 6-án.